**Falfestés**

„Muskotály”

Üres egy cella volt a miénk, csak egy fehér, kórházi szoba kettőnkkel. Nem volt se ajtónk, se ablakunk, de padlónk és plafonunk sem. Hogy hogyan lettünk oda bezárva egy Örkény kötettel, azt csak az Isten tudja.

Eleinte nagy reményeket fűztem fogságunkhoz. Egyperceseket olvastam neki és szüntelen vigasztaltam, hogy nem ő buta, csak az egyperces rossz, ahogy az író úr is megmondta.

Mikor végül rájöttem, hogy nem is tud olvasni, fel kellett világosítanom: hazudtam, meg az író úr is hazudott: nem az egyperces rossz, csak ő reménytelenül hülye.

Így addig kergettem körbe az üres szobában, kezemben az író úr géniuszával, míg utol nem értem és agyon nem ütöttem vele.